钦定古今图书集成/理学汇编/文学典/第197卷 > 《献侍郎钜鹿公启》前人
## 钦定古今图书集成/理学汇编/文学典/第197卷 > 《献侍郎钜鹿公启》前人

某启：“今月某日，舍弟新及第进士羲叟处伏见侍郎
所制《春闱于榜后寄呈在朝同年兼简新及第诸先
辈》五言四韵诗一首。”夫元黄备彩者，绣之用；清越为
乐者，玉之奇。固以虑合元机，运清俗累，陟降于四始
之际，优游于六义之中。窃计前时，承荣内署，柏台侍
宴，熊馆从畋。式以风骚，仰陪天籁。动沛中之旧老，骇
“汾水之佳人。非首义于《论思》，实终篇于润色。”光传乐
录，道焕诗家。况属词之工，言志为最。自鲁毛兆轨，苏、
李扬声，代有遗音，时无绝响。虽古今异制，而律吕同
归。我朝已来，此道尤盛，皆陷于偏巧，罕或兼材。枕石
漱流，则尚于枯槁寂寞之句；攀鳞附翼，则先于骄奢
艳佚之篇。推李、杜则怨刺居多，效沈、宋则绮靡为甚。
至于秉无私之刀尺，立莫测之门墙，自非托于降神，
安可定夫众制。伏惟阁下皆其馀力，廓此大中，足使
同僚尽怀博我。不知学者，谁可起予？某比兴非工，颛
蒙有素。然早闻长者之论，夙托词人之末。淹翔下位，
欣托知音，抃贺之诚，翰墨无寄。况乎仲氏，实预诸生，
荣沾洙泗之风，高列偃商之位。仰惟厚德，愿沐馀辉，
辄罄鄙词，上攀清唱。闻郢中之《白雪》，愧列千人；比齐
日之“黄门，惭非八米。干冒尊重，伏用兢惶。”其诗五言
四首，谨封如右。